***ՍՈՑԻԱԼԻՍՏԱԿԱՆ ԳԱՂԱՓԱՐԱԽՈՍՈւԹՅՈւՆ. ՆԵՐԱԾՈւԹՅՈւՆ***

***Ներածություն***

Սոցիալիզմի՝ որպես քաղաքական գաղափարախոսության[[1]](#footnote-1) ծագումն ու զարգացման սկիզբը կարելի է համարել 19-րդ դարը։ Վերջինս զարգանում էր եվրոպական մայրցամաքում և հատկապես Մեծ Բրիտանիայում գերակայող ազատականության գաղափարախոսությանը զուգահեռ։[[2]](#footnote-2) Մասնագիտական գրականության մեջ կարելի է հանդիպել կարծիքների, որ սոցիալիզմի արմատները հասնում են Պլատոնի «Հանրապետություն» կամ Թոմաս Մորի «Ուտոպիա» աշխատություններին։ Սակայն սույն ուսումնասիրության մեջ, սոցիալիզմը դիտարկելու ենք որպես 19-րդ դարում ազատականությանն ու պահպանողականությանը զուգահեռ ձևավորվող քաղաքական գաղափարախոսություն և անդրադառնալու ենք վերջինիս ծագմանն ու զարգացման հիմնական ճանապարհին։

Սոցիալիզմը պատասխան արձագանք էր զարգացող կապիտալիստական Եվրոպայում ստեղծված սոցիալ-տնտեսական պայմաններին[[3]](#footnote-3)։ Ամենասկզբում սոցիալիզմն ուներ արմատական, հեղափոխական և ուտոպիստական[[4]](#footnote-4) բնույթ՝ հետապնդելով շուկայական հարաբերությունների վրա հիմնված կապիտալիստական տնտեսական համակարգի վերացման և այն ընդհանուր սեփականության վրա հիմնված սոցիալիստական անդասակարգ հասարակարգով փոխարինելու։

***Ի՞նչ է սոցիալիզմը և որո՞նք են վերջինիս բնութագրիչները***

Սոցիալիզմը քաղաքական գաղափարախոսություն է, որը ենթադրում է համայնավարության և հանրային սեփականության հռչակման միջոցով հասնել սոցիալական արդարության, հավասարության և աշխատավորի ազատագրման։ Սոցիալիզմին բնորոշում և այլ գաղափարախոսություններից առաձնացնում են հետևյալ փոխկապված գաղափարներն ու արժեքները[[5]](#footnote-5)․

1. *Համայնք և համայնավարություն*

Համայնքը` հասարակությունը, և վերջինիս կոլեկտիվ աշխատանքն ու արտադրությունը կենտրոնական դերակատարում ունեն սոցիալիստական գաղափարախոսության համար՝ թե՛ տնտեսական, թե՛ գաղափարախոսական իմաստներով։ Սոցիալիստները կարծում էին, որ մարդու բնույթը փոփոխվող է՝ ելնելով սոցիալական կյանքի հանգամանքներից, ավելին՝ անհատի գործողությունները սոցիալապես կանխորոշված են։ Իսկ մարդը՝ որպես սոցիալական էակ, ի վիճակի է ապրել և հաղթահարել սոցիալական և տնտեսական խնդիրները՝ հիմնվելով համայնքի, այլ ոչ թե անհատի ջանքերի վրա։ Համայնավարության գաղափարը սերտաճած է համայնքի` վերը նշված ընկալման հետ։ Համայնավարությունը ենթադրում է, որ համայնքի հավաքական ջանքերը ունեն ավելի մեծ թե՛ պրակտիկ, թե՛ բարոյական արժեք, իսկ ընդհանուրի շահը ավելի կարևոր է քան անհատի շահը։ Այն հասարակությունը, որը խրախուսում է անհատի եսասիրական, օգտածարավ վարքը անհեռանկար է։ Սա այն առանցքային գաղափարներից է, որտեղ սոցիալիստները հակադրվում եմ ազատական կապիտալիստական ավանդույթին։

1. *Համագործակցություն և հավասարություն*

Համայնավար հասարակության զարգացման շարժիչ ուժ սոցիալիստները համարում էին համագործակցությունը` միասնական աշխատանքը ընդհանուր շահի համար՝ ի տարբերություն ազատականների կողմից շրջանառվող մրցակցության գաղափարի։ Ըստ սոցիալիստների՝ մրցակցությունը ծնում է ագրեսիա և օգտապաշտություն, իսկ համագործակցությունը մի կողմից նպաստում է փոխօգնության գաղափարի խթանմանը, իսկ մյուս կողմից՝ տնտեսապես ավելի արդյունավետ է։ Եթե կապիտալասիտական համակարգը առաջարկում է աշխատանքի նյութական պարգևատրում, ապա սոցիալիստները կարծում էին, որ այն պետք էլ լինի բարոյական։ Իհարկե, սոցիալիստները չեն հերքում նյութական բարիքի անհրաժեշտությունը՝ տնտեսական աճ գրանցելու ու բարիքի հավասար բաշխումն ապահովելու տեսանկյունից։

Համագործակցության արդյունքում արտադրված բարիքի բաշխումն էլ պետք է տեղի ունենա ըստ կարիքի։ Այս գաղափարը Կ. Մարքսն արտահայտել է հետևյալ կերպ. «Յուրաքանչյուրից՝ ըստ նրա կարողության, յուրաքանչյուրին՝ ըստ նրա կարիքի»[[6]](#footnote-6):

Հավասարությունն, իր հերթին, սոցիալական կայունության և համախմբվածության երաշխիքն է, սակայն սոցիալիստները հեռու էին այն ընկալումից, որ բոլոր մարդիկ ծնվում են հավասար։ Վերջիններս կարծում էին, որ մարդկանց միջև գոյություն ունեցող անհավասարությունը ձևավորվում է ավելի շատ հասարակության կողմից անհավասար վերաբերմունքի արժանանալու՝ նյութական բարիքի անհավասար բաշխման արդյունքում, այլ ոչ թե բնատուր ընդունակությունների։ Սոցիալիստների համար սոցիալական հավասարության գաղափարը ֆունդամենտալ արժեք է։

Եթե մարքսիստ–կոմունիստները ձգտում են սոցիալական բացարձակ հավասարության՝ համայնավարական արտադրության միջոցով, ապա սոցիալ–ժողովրդավարները՝ հնարավորությունների հավասարությանը։

1. *Անդասակարգ հասարակություն*

Դասակարգերը հասարակության մեջ նմանատիպ սոցիալական և տնտեսական ռեսուրս տնօրինող խմբերն են։ Անդասակարգ հասարակությունը՝ շահագործող և շահագործվող դասակարգերի բացակայությունը, սոցիալիզմի նպատակներից մեկն էր։ 1848 թվականին հրատարակված «Կոմունիստական կուսակցության մանիֆեստ»աշխատությունում առաջարկվում է հասնել անդասակարգ հասարակության հետևյալ եղանակով՝ «Եթե աշխատավորությունը բուրժուազիայի դեմ պայքարում միանա մեկ միասնական դասակարգի մեջ, հեղափոխության միջոցով իրեն վերածի իշխող դասկարգի և որպես իշխող դասակարգ ոչնչացնի հին արտադրական հարաբերությունները, ապա վերջինիս հետ մեկտեղ կվերացնի հասարակության մեջ դասակարգերի գոյությունը՝ ներառյալ սեփական իշխանությունը՝ որպես դասակարգի»[[7]](#footnote-7): Երբ 20-րդ դարի կեսերից աշխատավորությունը իր դասական արդյունաբերական իմաստով դադարեց գոյություն ունենալ, և տեղի էր ունենում ապաարդյունաբերացման գործընթաց, անդասակարգ հասարակության գաղափարը՝ որպես սոցիալիզմի հիմնարար արժեքներից մեկը, սկսեց ձևափոխվել։

1. *Հանրային սեփականություն*

Սոցիալիստները պնդում էին, որ մասնավոր սեփականությունն անհավասարության գլխավոր աղբյուրն է, հետևաբար՝ այն պետք է փոխարինվի հանրային, ընդհանուր սեփականությամբ։ Մասնավոր սեփականությունը անընդունելի էր սոցիալիստների համար մի քանի հիմնավորումներով՝ նախ այն անարդար է, ապա՝ բարոյապես սխալ, սրան էլ ավելանում է կոնֆլիկտածին, հասարակությունը պառակտող բնութագրիչը։

***Սոցիալիզմի գաղափարական ակունքներն ու գաղափարախոսության ձևավորման նպաստավոր նոր հասարակական հարաբերությունները***

Գաղափարական իմաստով սոցիալիզմը, ինչպես նաև ազատականությունը, սնվել են ֆրանսիական լուսավորականությունից։ Շարունակելով լուսավորականության պոզիտիվիստական ավանդույթը՝ Օգյուստ Կոնտն ու Հերբերտ Սփենսերը առաջ էին քաշում այն գաղափարը, որ բնական (natural world) և սոցիալական (social world) աշխարհների ճանաչմանը կարելի է հասնել գիտական գիտելիքի (scientific knowledge) միջոցով։ Համարվում է[[8]](#footnote-8), որ այս գաղափարը ազդեցություն է ունեցել Կլոդ Անրի Սեն-Սիմոնի, ինչպես նաև վերջինիցս ոգեշնչված Կառլ Մարքսի՝ քաղաքական գաղափարախոսությունը ամուր էմպիրիկ հիմքերի վրա դնելու հնարավորությանը հավատալու վրա։ «Կոմունիստական կուսակցության մանիֆեստ»[[9]](#footnote-9)աշխատանքում, օրինակ, Կ. Մարքսն ու Ֆ. Էնգելսը նշում են, որ սոցիալիզմը այլ գաղափարախոսություններից առանձնանում է տնտեսության ու հասարակության ուսումնասիրության «գիտական» մեթոդներով[[10]](#footnote-10) (չափանիշը համարվում էր պատմական գործընթացը)։ Սոցիալիզմի մարքսիստական մոտեցումը եկավ հակադարձելու սոցիալիզմի ուտոպիստական ընկալումներին։ Մարքսիստական գաղափարախոսությունը վաղ սոցիալիստական գաղափարախոսություններից տարբերվում է նրանով, որ այն այլևս չի դիտարկվում որպես մտավոր առաջադիմության հետևանք, այլ ընկալվում է որպես «կապիտալիստական զարգացման անհրաժեշտ ավարտ», «պատմական զարգացման անխուսափելի հետևանք»[[11]](#footnote-11)։

Յուրաքանչյուր գաղափարախոսության կենսունակության համար անհրաժեշտ է ոչ միայն գաղափարական ձևավորված հենք, այլ նաև հասարակական հարաբերություններում կառուցվածքային ու որակական ձևափոխությունների գործընթաց[[12]](#footnote-12)։ Հաջորդ քայլն արդեն պետք է լինի աշխարհայացքային փոփոխությունը։

Արդյունաբերական հասարակություններում աշխատողների թվի կտրուկ աճը, թերևս, պետք է նշել որպես հասարակական հարաբերությունների մակարդակում սոցիալիզմի ձևավորմանը նպաստող մի ձևափոխություն։ 19-րդ դարի սկզբին գործարանատերերն ունեին laissez-faire (ազատ թողնելու) քաղաքականությունը կիրառելու հնարավորություն, ինչը նրանց տալիս էր աշխատավարձի չափը և գործարանային պայմանները սահմանելու ազատություն[[13]](#footnote-13): Միջավայրը փոխվեց դարավերջի երկու տասնամյակների՝ այսպես կոչված երկրորդ արդյունաբերական հեղափոխության տարիներին, ինչը ազդեց իր հերթին սոցիալիզմի՝ որպես գաղափարախոսության ձևափոխության վրա։ Նախ՝ տեղի ունեցավ դրական տեղաշարժ քաղաքական ժողովրդավարության տեսանկյունից, իսկ աշխատավոր դասակարգի կեցության պայմանները հասցրել էին բարելավվել, աշխատավորների թիվը նույնպես աճ էր գրանցում։ Սա հնարավորություն էր տալիս վերջիններիս միավորվել առևտրային միությունների, սպորտային և սոցիալական խմբերի, ինչպես նաև քաղաքական կուսակցությունների մեջ[[14]](#footnote-14)։

Արագ ինդուստրիալիզացիան նպաստեց նաև մարդկանց՝ գյուղից քաղաք տեղաշարժին, իսկ քաղաքները ավելի լավ միջավայր էին սոցիալիստական կազմակերպությունների/միությունների գոյության և իշխանության համար պայքարի համար։

Որպես մյուս կարևոր գործոն կարելի է առանձնացնել գրագիտության մակարդակի աճը, ինչը օգնեց նոր գաղափարախոսությունը ավելի հասանելի դարձնել։ Հատկանշական է նաև այն, որ «ժողովրդավարացման» գործընթացներին զուգահեռ, oրինակ՝ «քվեատուփերի ներմուծումը», ընտրական իրավունքի ընդլայնումը թույլ տվեց ավելի շատ աշխատավորների ազդել քաղաքական գործընթացների վրա․ սոցիալիստական կազմակերպությունների ներկայացուցիչները կարողացան ընտրվել և ներկայանալ արդեն պառլամենտեներում։ Փաստացի, այս ամենը նպաստում էր ոչ միայն գաղափարախոսության զարգացմանն ու ամրապնդմանը, բայց, ինչը ավելի կարևոր է, «պրոլետարական»[[15]](#footnote-15) մտածողության/ գիտակցության ձևավորմանը։ 19-րդ դարի վերջին քառորդը հատկանշական է նրանով, որ ստեղծվեցին մի շարք արհմիություններ, առևտրային կազմակերպություններ, որոնք էլ հետագայում քաղաքական կուսակցությունների ստեղծման հիմք հանդիսացան։ Մենք, իհարկե, հասկանում ենք, որ այս ամենը չի նշանակում, որ բոլոր աշխատավորները սոցիալիստ էին։ Այս ամենը խոսում է այն մասին, որ ժամանակի արդյունաբերական հասարակության մեջ սոցիալիզմի զարգացման և կայունացման համար ստեղծվել էր շարժիչ ուժ։

***Սոցիալիզմի բաժանումը ճամբարների***

Նույն կերպ, եթե դարասկզբին սոցիալիստները բարձրաձայնում էին արդյունաբերական կապիտալիզմին հակադարձող ծայրահեղական, հեղափոխական մեթոդների կիրառման անհրաժեշտության մասին, ապա դարավերջին՝ արևմտաեվրոպական երկրներում ժողովրդավարացման միտումներին զուգահեռ սոցիալիստները աշխատավոր զանգվածին արդեն չէին դիտարկում որպես հեղափոխական ուժ, ինչ-որ տեղ նաև գործիք[[16]](#footnote-16)։ Աստիճանաբար (մինչև 1910-ականներ) այս ամենը հանգեցրեց գաղափարախոսության բաժանմանը երկու ուղղությունների՝

**ա/** *Ռեֆորմիստական* ուղղություն, որի հետևորդները կարծում էին, որ քաղաքական մասնակցության ու բարեփոխումների միջոցով կարելի է հասնել սոցիալիստական կարգերի հաստատմանը։ Կապիտալիզմի տապալման փոխարեն՝ ռեֆորմիստնրը ձգտում էին հասնել պետության ու շուկայի հավասարակշռված գոյությանն ու գործունեությանը։ Այս ուղղությունը տարածում գտավ արևմտաեվրոպական երկրներում ու կոչվեց սոցիալիստական կամ սոցիալ-դեմոկրատական[[17]](#footnote-17)։ Դեռ 1863 թվականին գերմանացի սոցիալիստ Ֆերդինանդ Լասալը[[18]](#footnote-18) նշում էր՝ «Աշխատավորությունը պետք է դառնա անկախ քաղաքական կուսակցություն` իր կարգախոսը դարձնելով համընդհանուր, հավասար և ուղղակի ընտրական իրավունքի իրացումը։ Աշխատավորության ներկայացվածությունը Գերմանիայի պառլամենտում սեփական լեգիտիմ քաղաքական շահերը բավարարելու միակ միջոցն է։ Այս նպատակին հասնելու համար աշխատավորության կուսակցությունը պետք է իրականացնի խաղաղ քարոզչություն՝ օրինական միջոցներով»։ Սոցիալ-դեմոկրատական քաղաքական կուսակցության օրինակ է 1900 թվականին Անգլիայում ստեղծված Լեյբորիստական կուսակցությունը։

**բ/** *Հեղափոխական* ուղղություն, որի հետևորդները կարծում էին, որ հեղափոխությունն է սոցիալիստական կարգեր հաստատելու միջոցը։ Այս ուղղությունը ընդգծված էր Ռուսաստանում և հանգեցրեց 1917 թվականի հեղափոխությանը։ Տնտեսական տեսանկյունից հեղափոխական/կոմունիստական մոտեցման հարողները մնում էին հավատարիմ բարիքի միասնական տնօրինման, համապարփակ կոլեկտիվացման սկզբունքին։ Օրինակ՝ Տյումենևի «Աշխատանքի պատմություն» աշխատության մեջ, որը հայերեն թարգմանվել է Թ. Ավդալբեգյանի կողմից (1924), նշվում է[[19]](#footnote-19), որ սոցիալիստական հեղափոխությունը միակ ճանապարհն է կապիտալիստական հասարակարգի տապալման և տնտեսական ազատագրության հասնելու ճանապարհին։

Սոցիալիստական գաղափարախոսության հետ ասոցացվող առաջին պետությունը թերևս Խորհրդային Միությունն է, որն ստեղծվեց և փլուզվեց անցած դարում։ Հետաքրքիր է, որ 20-րդ դարում սոցիալիստական գաղափարները ներթափանցեցին նաև աֆրիկյան, ասիական ու Լատինական Ամերիկայի երկրներ, որտեղ արդյունաբերական կապիտալիզմի գոյությունը գրեթե աննշան էր։ Այս պարագայում քարոզվում էր ոչ թե դասակարգային պայքարը, այլ հակագաղութատիրական պայքարը։ Երկրորդ համաշխարհային պատերազմում Գերմանիայի պարտությունից հետո բոլշևիկյան կոմունիզմի գաղափարախոսությունը տարածվեց արևելաեվրոպական երկրներում, Չինաստանում, Հյուսիսային Կորեայում, Վիետնամում, Լաոսում, Կամբոջայում, իսկ ավելի ուշ նաև՝ Կուբայում, Նիկարագուայում, Չիլիում։ Չիլիում, օրինակ, 1970 թվականին ժողովրդավարական ընտրությունների միջոցով ընտրվեց մարքսիստ ղեկավար[[20]](#footnote-20)։

20-րդ դ․ վերջերին սոցիալիզմի վերոնշյալ երկու թևերն էլ անկում ապրեցին և սկսեցին խոսել «սոցիալիզմի վախճանի» մասին։ 1980-ականներին կարելի է նկատել ռեֆորմիստ ձախական շարժման տեսքով սոցիալ-դեմոկրատիայի վերածնունդ ՝ ի պատասխան նեոլիբերալիզմի աճին և սոցիալիզմի պրակտիկ կիրառման խնդիրներին: Տեղի էր ունենում սոցիալիստական գաղափարախոսության վերաիմաստավորում: 1989 թվականին Սոցիալիստ Ինտերնացիոնալը (սոցիալիստական կուսակցությունների միավորում) ընդունեց Սկզբունքների հռչակագիրը[[21]](#footnote-21), որտեղ քննարկվում և որպես նպատակ է հռչակվում դեմոկրատական սոցիալիզմը: Վերջինս սահմանվում է որպես «միջազգային շարժում հանուն ազատության, սոցիալական արդարության և համերաշխության» և նպատակ է ձևավորվում ստեղծելու «խաղաղ աշխարհ, որտեղ այս հիմնարար արժեքները կարող են ամրապնդվել»: Իսկ ազատությունը ներկայացվում է որպես «անհատական և համագործակցային ջանքերի արդյունք, որոնք մի ընդհանուր գործընթացի երկու տարբեր մասեր են»: Սոցիալ-դեմոկրատիայի կիրառումը, սակայն, արտահայտվեց մի քանի ձևերով[[22]](#footnote-22): Հատկանշական են հատկապես Մեծ Բրիտանիայի, Սկանդինավիայի, Կենտրոնական Եվրոպայի և Հարավային Եվրոպայի մոդելները: Եթե սկզբնական շրջանում սոցիալ-դեմոկրատական կուսակցությունները մեծ ազդեցություն չունեին, ապա 1990-ականներից ընդհուպ մինչև 2010-ականներ՝ «Երրորդ ուղի» կոչվող ժամանակափուլում այդ կուսակցությունների կշիռն ավելի մեծացավ: Այս ընթացքում տեղի ունեցան մի շարք կարևոր իրադարձություններ, ինչպիսիք են Բիլ Քլինթոնի՝ ԱՄՆ նախագահ ընտրվելը, Նիդերլանդներում Վիմ Քոքի վարչապետ դառնալը, Ֆրանսիայում Լիոնել Ժոսպինի, իսկ Իտալիայում՝ Ռոմանո Պրոդիի իշխանության գալը, իսկ Մեծ Բրիտանիայում Լեյբորիստական կուսակցության հաղթանակը և Թոնի Բլերի վարչապետ դառնալը, որոնք դիտարկվեցին որպես սոցիալ դեմոկրատիայի մեծ հաղթանակը[[23]](#footnote-23): Չնայած այս ամենին, 2010-ական թվականներին արևմուտքում նկատվում է սոցիալ-դեմոկրատիայի անկում: Օրինակ՝ Գերմանիայում 2017 թվականի Բունդեսթագի ընտրություններում Սոցիալ-դեմոկրատական կուսակցությունը հավաքել էր ռեկորդային ցածր ձայներ: Նման պատկեր ձևավորվեց նաև Ֆրանսիայում, Լյուքսեմբուրգում, Իռլանդիայում, Իսպանիայում, Իսլանդիայում և այլուր:

Ինչ վերաբերում է սոցիալիստական հռչակված պետություններին, ապա դրանք չորսն են՝ Կուբայի Հանրապետությունը, Չինաստանի Ժողովրդական Հանրապետությունը, Լաոսի Ժողովրդադեմոկրատական Հանրապետոթյունը և Վիետնամի Սոցիալիստական Հանրապետությունը։

**Սոցիալիստական գաղափարախոսությունը հայ իրականության մեջ**

Երբ 19-րդ դարի երկրորդ կեսին հիմնականում Հայաստանի ազատագրման գաղափարի ներքո սկսեցին ձևավորվել քաղաքական խմբակներ ու կազմակերպություններ։ Այս ժամանակահատվածում ձևավորված քաղաքական խմբակներն ու ապա նաև կուսակցությունները հիմնական նպատակ էին հռչակում Հայաստանի ազատագրումը: Աշոտ Հովհաննիսյանը գրում է. «Ազգային ազատագրությունը առաջին հերթին եւ գլխավորապես հանդես է եկել որպես սոցիալական արդարության հարց»[[24]](#footnote-24)։

Այսպես, 1882 թվականին Մոսկվայում ձևավորված «Հայրենասերների Միությունը» մեծապես ազդված էր ռուսական նարոդնիկության[[25]](#footnote-25) սոցիալիստական գաղափարախոսությունից։ Չնայած, որ կազմակերպությունը գաղտնի էր ու գոյատևեց ընդամենը մի քանի տարի, այն ուներ տպագիր օրգան՝ «Ազատության ավետաբերը»։ Նման կազմակերպություններ ստեղծվում էին թե՛ արևելահայության, թե՛ արևմտահայության շրջանակներում, սակայն վերջիններս հաճախ բացահայտվում և ցրվում էին։

Հայ իրականության մեջ կուսակցությունները ստեղծվեցին մի փոքր ավելի ուշ՝ նպատակ ունենալով ոչ միայն հասնել ազգային ազատագրական պայքարի կազմակերպման, այլ նաև ի վիճակի լինել դրանք կազմակերպված կերպով ղեկավարելու։ 1887 թվականին Ժնևում ստեղծվեց Հնչակյան կուսակցությունը՝ կովկասահայ ուսանողներ Ավ․ Նազարբեկյանի, Մ․ Վարդանյանի, Ռ․ Խանազատի, Գ․ Կաֆյանի ջանքերով։ Այս կուսակցությունը իր ծրագրում ուներ մոտակա և հեռավոր նպատակներ․ մոտական՝ Հայաստանի ազատագրում էր, իսկ հեռավորը՝ սոցիալիզմի կառուցումը։ Հնչյակյան կուսակցությունը կարելի է համարել սոցիալիստական գաղափարների առաջին կրողը նաև Թուրքիայում։[[26]](#footnote-26) Կուսակցությունը հրատարակում էր «Հնչակ» թերթը, որտեղ ներկայացնում էր կուսակցության գաղափարներն ու ծրագրերը։ Բացի «Հնչակ»-ից Սոցիալ-դեմոկրատական հնչակյան կուսակցությունը ուներ նաև գիտական օրգան՝ «Գաղափարը», և նվիրված էր գիտական սոցիալիզմին[[27]](#footnote-27), որի առաջին համարը լույս տեսավ 1894 թվականին Աթենքի Հայկական ազատ տպարանում։ Հանդեսի տիտղոսաթերթի վրա ներկայացված էին կոմունիզմի ու կոլեկտիվիզմի սահմանումները։ Կոմունիզմը ներկայացվում էր որպես նպատակ՝ «յուրաքանչյուրին ու յուրաքանչյուրից իր կամքով», իսկ կոլեկտիվիզմը՝ որպես միջոց՝ «յուրաքանչյուրից արտադրության չափ, յուրաքանչյուրին իր աշխատանքի չափ»։ Առաջին համարի խմբագրության կողմից գրված հատվածքում նշվում է ամբողջ աշխարհում գոյություն ունեցող սոցիալական խնդրի կարևորությունը և մեկնաբանվում հետևյալ կերպ․ «Սոցիալական խնդիրն ամեն բան է հասարակական տեսանկյունից․տնտեսական և քաղաքական կյանք, նիստ ու կաց, աշխատանքի և կապիտալի հարաբերակցությունը, գրականություն, մամուլ, գեղարվեստ, կանանց հարց, ամուսնական խնդիր, պատերազմ, ուսում դպրոց։ Մի խոսքով հասարակական հարաբերությունների զարգացման ու առաջադիմության ձգտումներն ու պահանջները իր մեջ է ամփոփոխում սոցիալական խնդիրը»։ Տեքստի մեջ նույնացվում են սոցիալական խնդիրն ու բանվորական խնդիրը, իսկ գիտական սոցիալիզմը սահմանվում է որպես պրոլետարիատի պատմական ձգտումների և պահանջների տեսական արտահայտություն ու ամփոփում, ինչպես նաև բանվորական խնդիրը լուծելու միակ միջոցը։

Նման հանդեսի հրապարակման նպատակն էր «հայության մեջ ավելի ընդարձակ ձևով իրականացնել գիտական սոցիալիզմի պրոպագանդան», «տալ հայ հեղափոխականին ու աշխատավոր հանրությանը այն գիտական գաղափարը, որը ճշմարտության խոսքն է ու աշխատավոր դասակարգի շահերի պաշտպանության հիմնական զենքը»[[28]](#footnote-28)։

Այս հանդեսի կարևորությունը կայանում էր նրանում, որ այն ներկայացնում էր ինչպես արևմտաեվրոպական սոցիալիստական մտքի ամփոփումներ, այնպես էլ հայ հեղինակների գրվածքներ սոցիալական շարժման ու գիտական սոցիալիզմի մասին։ Այսպես, «Գաղափար»-ի առաջին համարում զետեղված են «Կոմունիստական կուսակցության մանիֆեստը», «Սոցիալիստական վարդապետարանը», որտեղ կարճ հարց ու պատասխանների տեսքով բացատրվում է սոցիալիզմի ողջ էությունը՝ մեկնաբանելով սոցիալիստական հիմնական արժեքներն ու գաղափարներն ու տալով պատասխաններ հարցերին՝ սկսած «ինչու՞ հողը պետք է պատկանի համայնքին» հարցից մինչև «ի՞նչ դեր ունի արվեստը սոցիալիստական հասարակության մեջ» հարցը։ Հանդեսը անդրադարձ է կատարել նաև կոմունիզմին ու տնտեսական էվոլյուցիային, ինչպես նաև ներկայացրել եվրոպական միտքը ապագայի վերաբերյալ։

Հանդեսում տեղ է գտել նաև Ռափայել Պատկանյանի գրվածքը ժամանակի աշխարհայացքային փոփոխությունների, «մտավոր վերածնության» և հասարակական հարաբերություններում գրանցված փոփոխությունների մասին։ Հեղինակը նշում է. «Գաղափարների ընթացքը չէ, որ որոշում է իրերի ընթացքը, այլ ընդհակառակը՝ իրերի ընթացքն է որոշում գաղափարների ընթացքը»[[29]](#footnote-29)։ Նրա կարծիքով՝ հասարակության մեջ սոցիալ-տնտեսական հարաբերությունների վիճակն է որոշում գաղափարական զարգացումը։ Ուստի և նշում է․ «Մի հասարակության մտավոր զարգացման պայմանը, նրա հասարակական-նյութական հարաբերությունների զարգացումն է»։ Հեղինակը, ներկայացնելով հասարակական ձևափոխությունները ֆեոդալական ժամանակաշրջանից մինչև Ֆրանսիական մեծ հեղափոխություն և բուրժուազիայի ծնունդ, ներկայացնում էր բուրժուական համակարգի հնացած լինելը ու փոփոխության կարիք ունենալը։ Անհրաժեշտ նոր գաղափարախոսության համար հատուկ անուն չէր գործածում, բայց խոսում էր փոփոխության անհրաժեշտության մասին։

Մեզ հասանելի է «Գաղափար» հանդեսի միայն երկու թողարկում (1894).

1890-ականների ինքնապաշտպանական մարտերից հետո, սակայն, Սոցիալ-դեմոկրատական հնչակյան կուսակցությունը ապրեց ճգնաժամ ու բաժանվեց երկու թևի՝ նոր հնչյականների, ովքեր կարծում էին, որ պետք է մոռանալ սոցիալիզմ կառուցելու նպատակի մասին և բոլոր ջանքերը կենտրոնացնել Հայաստանի ազատագրման գործընթացի վրա և հին հնչյականների կամ նազարբեյկյանների, ովքեր հավատարիմ էին մնում սոցիալիզմի կառուցման իրենց հեռավոր նպատակին։

Ավելի ուշ՝ 1911 թվականին, Կ․ Պոլսում Գեղամ Վանիկեանի (Վանիկ) ջանքերով ստեղծվեց «Կայծ» երիտասարդական միությունը ու սկսեց հրապարակվել համանուն ամսագիրը, որը նույնպես նվիրված էր գիտական սոցիալիզմի գաղափարների տարածմանը[[30]](#footnote-30): Վանիկը 1915 թվականին քսան այլ հնչակյանների հետ կախաղան բարձրացվեց[[31]](#footnote-31)։

Հայաստանում գործնական իմաստով սոցիալիստական կարգերի հաստատման փորձ տեղի է ունեցել Հայաստանի խորհրդայանացմամբ (1920 թվականի նոյեմբեր 29-դեկտեմբեր 3)։ Նախ Հայաստանը դարձավ Անդրկովկասյան ֆեդերացիայի մաս, ապա նաև՝ Խորհրդային Սոցիալիստական հանրապետություն՝ ԽՍՀՄ կազմում։ Սակայն Խորհրդային Հայաստանի տարածքից դուրս գտնվող արևմտահայության որոշ շրջանակներում կար համակրանք սոցիալիստական գաղափարախոսության նկատմամբ։ Գերմանիայում ֆաշիստական իշխանության ձևավորումից (1933) հետո Խորհրդային Միությունը համակիրներ է ձեռք բերում նաև Թուրքիայում, որոնց մի զգալի հատված Պոլսո Կենտրոնական վարժարանի սաներն էին, ովքեր հարում էին սոցիալիստական, մարքս-լենինյան գաղափարախոսությանը[[32]](#footnote-32)։ Սաներից շատերը՝ Հրաչյա Աճառյանը, Զապել Եսայանը, Վահրամ Փափազյանը, 1926-1932 թվականներին ներգաղթեցին Հայաստան։ Վերջիններս հաճախ բնութագրվում են որպես սոցիալիստներ։ 1945 թվականին Պոլսում լույս ընծայեց «Նոր օր» թերթը, որը խմբագրում էր կոմունիստ Զավեն Պիպերյանը, իսկ խմբագրակազմի մեջ էին Արամ Փահլեվանյանը, Ավետիս Ալեքսանյանը, ով էլ հետագայում մեկնեց Փարիզ և հիմնեց հայ կոմունիստների «Աշխարհ» հանդեսը[[33]](#footnote-33)։

Հայ հեղինակներից սոցիալիստական և հատկապես մարքսիստական գաղափարախոսությանն ու տնտեսական մոդելին անդրադարձել է բանասեր, տնտեսագետ և թարգմանիչ Թադևոս Ավդալբեգյանը (1885-1937)։ Վերջինս մի շարք աշխատանքների հեղինակ է, ինչպես նաև թարգմանել է «Կապիտալ»-ը հայերեն: Հայտնի է նաև Ավդալբեգյանի՝ Մարքսի «Քաղաքատնտեսության տեսության» թարգմանությունը, որի հեղինակ լինելուց հետագայում հրաժարվեց՝ համաձայն չլինելով Ս․ Կասյանի կատարած խմբագրական աշխատանքների հետ[[34]](#footnote-34)։ Համարվում է, որ այդ աշխատանքը ճակատագրական է եղել և պատճառ հանդիսացել հեղինակի՝ 1937 թվականին գնդակահարության[[35]](#footnote-35)։

Սոցիալիստական միտքը լուրջ ձևափոխությունների ենթարկվեց ԽՍՀՄ փլուզումից հետո և գլոբալացման գործընթացներին զուգահեռ։ Ժամանակակից հայ իրականության մեջ քիչ ենք լսում սոցիալիստական գաղափարախոսությանը հղում, վերլուծություն։ Քաղաքական իմաստով գաղափարախոսությանը անդրադարձ կարելի հանդիպել Հայ Հեղափոխական Դաշնակցություն կուսակցության ներկայացուցիչների ելույթներում: Սոցիալիզմի արծարծումը հիմնականում ուժեղ էր 2010-2011 թվականներին, երբ կուսակցությունը դուրս էր իշխող կոալիցիայի կազմից: Այդ ժամանակահատվածում կուսակցության ներկայացուցիչների կողմից հաճախ հնչեցվում էր «ծայրահեղ լիբերալիզմի համակարգից ազատվելու» և «սոցիալապես արդար հասարակություն ստեղծելու» անհրաժեշտության մասին[[36]](#footnote-36), կազմակերպվում էին գիտաժողովներ[[37]](#footnote-37) և այլն: Այնուամենայնիվ, հարկ է նշել՝ ներկայումս գործող քաղաքական կուսակցությունները, խմբերը մեծամասամբ գործում են իրավիճակային և ոչ թե գաղափարախոսական հիմքերից ելնելով։

Եթե փորձենք դիտարկել ժամանակակից հայ իրականությունը սոցիալական շարժումների տեսանկյունից, ապա պատկերը այլ կլինի: Դեռևս 1909 թվականին սոցիոլոգ Վերներ Զոմբարտը իր «Սոցիալիզմը և սոցիալական շարժումները» աշխատանքի մեջ ներկայացնում է սոցիալիզմը որպես սոցիալական շարժման ինտելեկտուալ մարմնավորում: Կարելի է ենթադրել, որ սոցիալական շարժումների ակտիվացումը տեղի է ունենում սոցիալական քաղաքականության իրականացման թերացումների, համապատասխան քաղաքական կուրսերի սակավության և նման կուրսերի իրականացման գործնական անհրաժեշտության պայմաններում: 2013 թվականից կարելի է նկատել սոցիալական շարժումների ակտիվացում Հայաստանում, մինչ այդ տեղի ունեցած Մաշտոցի պուրակի, Թռչկանի կամ Թեղուտի ակցիաներին հաջորդեց «100 դրամ»-ի, «Դեմ եմ!», «Էլեկտրիկ Երևանի» շարժումները: Այս շարժումների նախաձեռնումը խոսում է ոչ միայն հասարակության շրջանում սոցիալական արդարության գիտակցության առկայության և համապատասխան հարցադրումների ձևակերպման մասին, այլև, թեև ինքնաբուք, բայց քայլեր ձեռնարկելու և փոփոխություններին հետևողական լինելու հասունության նախանշանների մասին: Այս ենթադրությունը կարելի է անել ոչ միայն վերջին 5 տարվա ընթացքում հայ հասարակության կողմից ձեռնարկված սոցիալական շարժումների հաջողությունից ելնելով, այլ նաև մեջբերելով Կովկասյան Բարոմետր[[38]](#footnote-38) հետազոտության ստացած տվյալները: Վերջինիս համաձայն 2017 թվականին Հայաստանում մարդկանց 70% տոկոսը ասել է, որ մարդիկ պետք է մասնակցեն բողոքի ակցիաների, 13% կարծում է, որ պետք չէ մասնակցել, իսկ մնացած հարցվողները դժվարացել են պատասխանել այս հարցին: Համեմատության համար 2009 թվականին 55% էր կարծում, որ պետք է մասնակցել, իսկ 35% կարծում էր, որ պետք չէ մասնակցել բողոքի ակցիաների[[39]](#footnote-39): Սակայն ասել թե մարդկանց համար սոցիալական շարժումը հասարակական և քաղաքական իմաստով մասնակցության միակ միջոցն է ճիշտ չի լինի, քանի որ նույն հարցման շրջանակներում 2017 թվականին ՀՀ քաղաքացիների 72% պատասխանել են, որ լավ քաղաքացու համար շատ կարևոր է մասնակցել ընտրություններին, չնայած որ այդ թիվը 2011 թվականին 84% էր:

Սոցիոլոգիական գրականության մեջ շատ հաճախ կարելի է հանդիպել սոցիալական շարժման՝ «ընդհանուր հավաքական ինքնության» հիմքերով մարդկանց, խմբերի, կազմակերպությունների փոխգործակցության արդյունք ներկայացնող սահմանմանը: Քիչ առաջ թվարկված սոցիալական շարժումներում կարելի է նկատել այս միտումը, քանի որ մարդիկ միավորվել էին կոնկրետ խնդիր(ներ)ի շուրջ՝ ինչ-որ տեղ նույնացնելով իրենց այդ սոցիալական խնդիրների հետ: Ինքության գաղափարը ավելի շեշտված էր 2016 թվականի ապրիլյան պատերազմի ժամանակ բազմաթիվ արագ կազմակերպված նախաձեռնությունների տեսքով: Սկսած առաջնագիծ մեկնելու և վերջացրած սնունդ և դեղորայք գնել և բանակին օժանդակելու պատրաստակամությունը ինքնության՝ սեփական անձը (խումբը, կազմակերպությունը) խնդրի հետ նույնացնելու, ինչ-որ տեղ նաև խնդրի տեր լինելու արտահայտումն է:

*Օգտագործված գրականություն՝*

1. ***Heywood A․,*** “Political Ideologies. An Introduction”, 3rd edition, 2003 [<https://bit.ly/2pESlKd>]
2. ***Eccleshall R.,*** “Political Ideologies. An Introduction”, 2nd edition 1994 (pp. 91-117)
3. ***Steger M.,*** “The rise of global imaginary: Political Ideologies from the French Revolution to the Global War on Terror”, Oxford 2009

***Giddens A.,*** “The Third Way: The Renewal of Social Democracy”, 1998, Polity

1. ***Маркс К., Энгельс Ф.,*** “Манисфест коммунистической партии”, 1848 [Издательство 1950г. <https://bit.ly/2DRigUg>]
2. ***Տյումենև Տ․,*** «Աշխատանքի պատմություն», Երևան 1924 [թարգմ․ Ավդալբեգյան Թ․ <https://bit.ly/2pHYrcP>]
3. ***Ավդալբեգյան Թ․,*** «Մարքսի տնտեսական զարգացման թեորիան» , Երևան 1926 [<https://bit.ly/2GnlK6d>]
4. **«Գաղափար»** հանդեսի 1-ին թողարկում (Հնչակյան կուսակցության գիտակա օրգան), Աթենք 1894 [<https://bit.ly/2Ganqg7>]
5. **«Գաղափար»** հանդեսի 2-րդ թողարկում (Հնչակյան կուսակցության գիտակա օրգան), Լոնդոն 1894 [https://bit.ly/2DSbmhu]
6. “Socialism during its’ “mature” phase”, Free encyclopedia [<https://bit.ly/2ITCBvN>]
7. ***Հովհաննիսյան Ա.,*** «Ազգության» միջնադարյան պատկերացումը Հայաստանում, Արտերիա 2012 **[**<http://www.arteria.am/hy/1326128892>]
8. ***Ազատյան Վ.***, «Հանուն Աբդալբեգյանի՝ նրա դեմ: Մարքսի հայերեն մի թարգմանության վերահրատարակության առիթով, Արտերիա 2016 [<http://www.arteria.am/hy/1482248063>]
9. ***Արշակյան Գ.,*** «Հայ հեղափոխական միտքը՝ հանրապետական Թուրքիայում», Առավոտ օրաթերթ 2015 [https://bit.ly/2pFZF8p]
1. Մասնագիտական գրականության մեջ առկա է սոցիալիզմի մեկնաբանման երեք հիմնական տարբերակ՝ 1. Որպես տնտեսական մոդել, որը այլընտրանքային է կապիտալիստականին՝ հիմնվելով ընդհանուր սեփականության ստեղծման

2. Որպես լեյբորիզմի մի տեսակ, որը նպատակ ունի քաղաքական ու տնտեսական իշխանություն տալ աշխատավոր զանգգվածին՝ այդպիսով պաշտպանելով կազմակերպված աշխատուժի շահերը

3. Որպես քաղաքական գաղափարախոսություն, որն իրենից ներկայացնում է քաղաքականության կազմակերպան մեխանիզը՝ ընդգրկելով նախորդ երկու տարբերակները։

***Heywood A․,*** “Political Ideologies. An Introduction”, 3rd edition, 2003, p. 87 [↑](#footnote-ref-1)
2. “Socialism during its’ “mature” phase”, Free encyclopedia [<https://bit.ly/2ITCBvN>] [↑](#footnote-ref-2)
3. ***Heywood A․,*** “Political Ideologies. An Introduction”, 3rd edition, 2003, p. 86 [↑](#footnote-ref-3)
4. **Ուտոպիա** – մարդկանց երևակայական հանրույթ կամ հասարակություն, որտեղ քաղաքացիների համար ապահովված են իդեալական կամ գրեթե իդեալական կենսապայմաններ։ [↑](#footnote-ref-4)
5. ***Heywood A․,*** “Political Ideologies. An Introduction”, 3rd edition, 2003, p. 88 [↑](#footnote-ref-5)
6. Այս արտահայտությունը տեղ էր գտել Մարքսի 1875 թվականին գրված «Գոթայի քաղաքականության քննադատությունը» աշխատության առաջին մասում, իսկ այնուհետև օգտագործվեց որպես գաղափարախոսության կարգախոս: ***Marx K.,*** “Critique of the Gotha Programme”, 1875 [https://bit.ly/1iZjkb3] [↑](#footnote-ref-6)
7. ***Маркс К., Энгельс Ф.,*** “Манисфест коммунистической партии”, 1848 [Издательство 1950г. <https://bit.ly/2DRigUg>], стр. 18 [↑](#footnote-ref-7)
8. “Socialism during its’ “mature” phase”, Free encyclopedia [<https://bit.ly/2ITCBvN>] [↑](#footnote-ref-8)
9. ***Маркс К., Энгельс Ф.,*** “Манисфест коммунистической партии”, 1848 [Издательство 1950г. <https://bit.ly/2DRigUg>] [↑](#footnote-ref-9)
10. **Գիտական սոցիալիզմ**ը սոցիալիզմի մեկնաբանման մարքսիստական տարբերակն է, որը ենթադրում է սոցիալական փոփոխության հասնել՝ տնտեսական և քաղաքական գործոնների էմպիրիկ և պատմական վերլուծության միջոցով: Աղբյուր՝ Օքսֆորդի բառարան [https://bit.ly/2pFJyc3] [↑](#footnote-ref-10)
11. ***Տյումենև Տ․,*** «Աշխատանքի պատմություն», Երևան 1924, էջ 216 [թարգմ․ Ավդալբեգյան Թ․ <https://bit.ly/2pHYrcP>] [↑](#footnote-ref-11)
12. “Socialism during its’ “mature” phase”, Free encyclopedia [<https://bit.ly/2ITCBvN>] [↑](#footnote-ref-12)
13. ***Heywood A․,*** “Political Ideologies. An Introduction”, 3rd edition, 2003, p. 90 [↑](#footnote-ref-13)
14. Տե՛ս նույն տեղում [↑](#footnote-ref-14)
15. **Պրոլետարիատ**՝ աշխատավորություն, բանվորություն: Սկզբնական շրջանում վերաբերում էր արդյունաբերական աշխատավորությանը [↑](#footnote-ref-15)
16. ***Heywood A․,*** “Political Ideologies. An Introduction”, 3rd edition, 2003, p. 90 [↑](#footnote-ref-16)
17. Չշփոթել **ժողովրդավարական սոցիալիզմի** հետ, որը, ի տարբերություն սոցիալական ժողովրդավարության, հակադրվում է կապիտալիզմին և հանդես գալիս հօգուտ հանրային սեփականության կամ խառը տնտեսվարման ձևի, բայց, ի տարբերություն մարքս–լենինյան կոմունիզմի, այդ փոփոխությանը ձգտում է հասնել խաղաղ ճանապարհով՝ հանդես գալով քաղաքական ժողովրդավարության պաշտպանությամբ։ [↑](#footnote-ref-17)
18. **Ֆերդինանդ Լասալը** գերմանացի փիլիսոփա էր, սոցիալիստ, որ ազդվել էի Հեգելի գաղափարներով և համարվում է դասական գերամանական սոցիալիստական մտքի հիմնադիրներից [↑](#footnote-ref-18)
19. ***Տյումենև Տ․,*** «Աշխատանքի պատմություն», Երևան 1924, էջ 211 [թարգմ․ Ավդալբեգյան Թ․ <https://bit.ly/2pHYrcP>]

 [↑](#footnote-ref-19)
20. ***Heywood A․,*** “Political Ideologies. An Introduction”, 3rd edition, 2003, p. 93 [↑](#footnote-ref-20)
21. ***Socialist International***, Declaration of principles, 1989 [https://bit.ly/2pGOYTk] [↑](#footnote-ref-21)
22. ***Giddens A.,*** “The Third Way: The Renewal of Social Democracy”, 1998, Polity [↑](#footnote-ref-22)
23. Տե՛ս նույն տեղում [↑](#footnote-ref-23)
24. ***Հովհաննիսյան Ա.,*** «Ազգության» միջնադարյան պատկերացումը Հայաստանում, Արտերիա 2012 **[**<http://www.arteria.am/hy/1326128892>] [↑](#footnote-ref-24)
25. **Նարոդնիկություն**ը 19-րդ դարի երկրորդ կեսին Ցարական Ռուսաստանում առաջացած շարժում է, որը նպատակ ուներ մոտեցնելու մտավորականությանն ու ժողովրդին`սեփական ժողովրդի արմատները վերագտնելու նպատակով [↑](#footnote-ref-25)
26. ***Արշակյան Գ.,*** «Հայ հեղափոխական միտքը՝ հանրապետական Թուրքիայում», Առավոտ օրաթերթ 2015 [https://bit.ly/2pFZF8p] [↑](#footnote-ref-26)
27. ***«Գաղափար»*** հանդեսի 1-ին թողարկում (Հնչակյան կուսակցության գիտակա օրգան), Աթենք 1894, էջ 2 [<https://bit.ly/2Ganqg7>] [↑](#footnote-ref-27)
28. ***«Գաղափար»*** հանդեսի 1-ին թողարկում (Հնչակյան կուսակցության գիտակա օրգան), Աթենք 1894, էջ 6 [<https://bit.ly/2Ganqg7>] [↑](#footnote-ref-28)
29. ***«Գաղափար»*** հանդեսի 1-ին թողարկում (Հնչակյան կուսակցության գիտակա օրգան), Աթենք 1894, էջ 50 [<https://bit.ly/2Ganqg7>] [↑](#footnote-ref-29)
30. Տե՛ս Հնչակյան կուսակցության կայքէջ (Ավստրալիա) [https://bit.ly/2pGOYTk] [↑](#footnote-ref-30)
31. Տե՛ս նույն տեղում [↑](#footnote-ref-31)
32. ***Արշակյան Գ.,*** «Հայ հեղափոխական միտքը՝ հանրապետական Թուրքիայում», Առավոտ օրաթերթ 2015 [https://bit.ly/2pFZF8p] [↑](#footnote-ref-32)
33. ***Արշակյան Գ.,*** «Հայ հեղափոխական միտքը՝ հանրապետական Թուրքիայում», Առավոտ օրաթերթ 2015 [https://bit.ly/2pFZF8p] [↑](#footnote-ref-33)
34. ***Ազատյան Վ.***, «Հանուն Աբդալբեգյանի՝ նրա դեմ: Մարքսի հայերեն մի թարգմանության վերահրատարակության առիթով, Արտերիա 2016 [<http://www.arteria.am/hy/1482248063>] [↑](#footnote-ref-34)
35. Տե՛ս նույն տեղում [↑](#footnote-ref-35)
36. «Դաշնակցության սոցիալիզմի մոդելը» [Տե՛ս <https://bit.ly/2GAWupY>] [↑](#footnote-ref-36)
37. «Փրկությունը սոցիալի՞զմն է» [Տե՛ս <http://www.a1plus.am/37201.html>] [↑](#footnote-ref-37)
38. Կովկասյան Բարոմետր հետազոտությունը իրականացվում է Հետազոտական ռեսուրսների կովկասյան կենտրոնների կողմից Հարավային Կովկասի երեք երկրներում: Հետազոտության մեթոդաբանությունը և տվյալադարանները զետեղված են [այստեղ](http://www.crrc.am/caucasusbarometer/project-overview?lang=hy): [↑](#footnote-ref-38)
39. Հարցը հնչել է հետևյալ կերպ՝ Ո՞ր դատողության հետ եք համաձայն *«Մարդիկ պետք է մասնակցեն իշխանության դեմ բողոքի ակցիաներին, քանի որ դա ցույց է տալիս, որ ժողովուրդը պահանջատեր է»* թե *«Մարդիկ չպետք է մասնակցեն իշխանության դեմ բողոքի ակցիաներին, քանի որ դա վտանգում է երկրի կայունությունը»*: [<http://caucasusbarometer.org/en/cb-am/PROTEST/>] [↑](#footnote-ref-39)